Indikasjoner for isoleringsregimer (både for påvist og mistenkt infeksjon).

Luftsmitte

Luftsmitteregime brukes ved sykdommer som kan smitte gjennom luft og over avstander på mer enn en meter. Brukes også ved sykdommer som er særlig farlige og som kan smitte på andre måter, som ved kontakt- og dråpesmitte.

Isolatet

Et luftsmitteisolat har styrt undertrykksventilasjon og kontroll av luftveksling og luftmengde. Den styrte ventilasjonen skal bidra til å redusere risikoen for smittespredning på to måter ved å:

hindre spredning av luftbårne mikrober til tilstøtende rom og omgivelser

redusere mengden av luftbårne mikrober i pasientrommet

slik at

kontaminert luft ikke lekker ut av isolatet

pasienten gis forsvarlig behandling og pleie

personalet kan utføre sine oppgaver uten å bli utsatt for smittefare

Isolatet består av sluse/forgang, pasientrom, eget bad m/dekontaminator. Er isolat med styrt undertrykksventilasjon ikke tilgjengelig må isolering skje i et vanlig isolat med forgang, pasientrom, eget bad m/dekontaminator. Alt unødvendig utstyr fjernes før pasienten legges inn. Døren merkes med smittetrekant.

Slusen skal ha en ren og uren sone, der uren sone er nærmest pasientrommet. Det betyr at en kan gå fra korridoren, inn i slusen og tilbake uten å ta på beskyttelsesutstyr. Det samme kan en gjøre fra pasientrommet til slusen og tilbake. Gjennomstikkskap fra bad skal gå ut til korridor eller ren sone i slusen. Ved opphør av isolasjon skal slusen regnes som uren og håndteres på samme måte som de andre rommene i isolatet.

Det er installert UV-lys til bruk som overflatedesinfeksjon i alle rom og i gjennomstikkskapet. Dørene fra korridor til sluse og fra sluse til pasientrom er tobladet og forriglet (låst), dvs at bare en dør kan åpnes av gangen.

Se for øvrig den enkelte avdelings lokale prosedyre for hvordan daglig arbeid skal gjennomføres.

Håndhygiene

God håndhygiene er det viktigste smitteforebyggende tiltaket. Håndhygiene skal alltid utføres før en tar på beskyttelsesutstyr, ved hanskebytte og før pasientrommet og slusen forlates.

Beskyttelsesutstyr

Hanskebruk:

Skal brukes av alle som går inn i rommet. Unntak for hanskebruk kan gjøres for besøkende som ikke deltar i stell.

Beskyttelse av arbeidstøy og hud:

Smittefrakk m/lange ermer skal brukes av alle som skal inn i pasientrommet.

Beskyttelse av munn og nese:

Kirurgisk munnbind skal brukes av alle som går inn i rommet.

Åndedrettsvern brukes når den isolerte pasienten har:

smittsom lungetuberkulose

meslinger

Varicella (vannkopper), for ikke-immune helsearbeidere

Åndedrettsvern brukes også dersom det skal utføres aerosolgenererende prosedyrer i luftvegene på pasienten.

Tilpasning av engangsåndedrettsvern - plakat

Beskyttelse av øyne: Visir brukes ved fare for sprut av infektiøst materiale (ev ved fare for sprut ved manipulering av luftveier).

Lue/hette: Vanligvis ikke nødvendig med mindre det er fare for direkte forurensing av hode/hår med infeksiøst materiale.

Sko og støvler: I de fleste tilfeller unødveendig. I ekstreme situasjoner med mye infisert materiale på gulvet bør det brukes rombundne støvler som kan varmedesinfiseres og tas på og av uten å bruke hendene.

Personlig beskyttelsesutstyr skal ikke tas ut av isolatet, men tas av før en forlater forgangen. Håndhygiene skal alltid utføres etter bruk av beskyttelsesutstyr.

Flergangsutstyr og engangsutstyr

Alt som tas inn i isolat, må desinfiseres og rengjøres før det tas ut igjen via gjennomstikkskapet. Gjennomstikkskap med UV-lys brukes til overflatedesinfeksjon av utstyr, smittekartong, tøysekk ol.

Flergangsutstyr (bekken, vaskefat, sprøytepumpe, bestikk, servise ol) må desinfiseres før det tas ut via gjennomstikkskap eller sluse. Bestikk og servise videresendes til kjøkken, matbrett tas ikke inn i rommet.

Undersøkelsesutstyr (stetoskop, lommelykt ol) skal være rombundet og skal desinfiseres før det tas ut via gjennomstikkskap med UV-lys, eller ved opphør av isolasjon. Bruk dekontaminator til alt utstyr som tåler fuktig varme, ellers brukes kjemisk desinfeksjon.

Kun nødvendig engangsutstyr skal oppbevares på rommet. Når utstyret først er tatt inn i isolatet må det kastes og ikke tas ut av isolatet og brukes hos andre. Engangsutstyr skal ikke desinfiseres og rengjøres.

Transport av utstyr inn i og ut av isoleringsenhet.

Rengjøring og desinfeksjon av flater, inventar og utstyr.

Arbeid i desinfeksjonsrom.

Tøy

Alt tøy skal behandles som smittetøy.

Avfall

Alt avfall fra luftsmitteisolat håndteres som smittefarlig avfall.

Daglig renhold

Rommet rengjøres på vanlig måte, se Renhold av rom. Rengjøringsutstyr er rombundet og skal desinfiseres før det tas ut av isolat via gjennomstikkskapet med UV-lys:

mopp og bøtte desinfiseres i isolatets dekontaminator

moppestativet desinfiseres

Desinfeksjon /flekkdesinfeksjon

Hyppig berørte kontaktpunkter i isolasjonsrommet, med tilhørende bad og toalett, skal i tillegg til vanlig renhold desinfiseres daglig.

Ved søl av infeksiøst materiale skal det straks utføres flekkdesinfeksjon med godkjent desinfeksjonsmiddel og påfølgende vanlig rengjøring.

Rengjøring og desinfeksjon av flater, inventar og utstyr.

Transport av pasient ut av isolat

Unødig transport ut av rommet skal unngås. Må pasienten forlate isolatet pga undersøkelser eller annen behandling, må flytting gjennomføres på en slik måte at det ikke medfører fare for spredning av infeksiøst materiale til omgivelsene:

Pasienten skal få ny seng, rent tøy, nye bandasjer, bleie o.l.

Bandasjer og bleier må være nyskiftet og sekresjon under kontroll

Pasienten skal utføre håndhygiene før isolatet forlates

Ved smittsom lungetuberkulose skal pasienten bruke kirurgisk munnbind utenfor isolatet

Vurder ellers behov for om pasient skal utstyres med munnbind

Det er ikke ønskelig at personalet bruker beskyttelsesutstyr utenfor isolatet

Undersøkelsesavdelingen må informeres om isolasjonsregime og relevante tiltak i god tid før undersøkelsen. Unngå å la pasienten vente i fellesventerom.

Transportpersonell må informeres om isolasjonsregime og relevante tiltak (først og fremst god håndhygiene).

Prøvetaking

Ved søl på utsiden av prøveglass tørkes dette av, og desinfiseres deretter med godkjent desinfeksjonsmiddel inne på pasientrom/desinfeksjonsromrom.

Undersøkelsesutstyr desinfiseres og rengjøres i dekontaminator eller med kjemisk desinfeksjonsmiddel etter bruk. Det kan evt overflatedesinfiseres i gjennomstikkskapet med UV-lys. Se for øvrig prøvetaking.

Dokumenter

Pasientens papirer (kurve, rekvisisjoner o.a) skal ikke bringes inn i isolat.

Bøker

Pasienten kan ikke låne bøker o.l. fra sykehusets bibliotek.

Informasjon til besøkende hos pasient som er smitteisolert

Informasjon til pasient og pårørende ved isolering.

Opphør av isolering

Se Smittevask ( rengjøring ved opphør av isolasjon).

Stråletid med UV-lys avhenger av romstørrelse og det må utarbeides lokale rutiner på hvor lenge hvert enkelt isolat skal bestråles. Hele isolatet (sluse, pasientrom, bad/desinfeksjonsrom med alt inventar inkl stoler, seng m/madrass, nattbord ol) regnes som smittesone inntil det er utført overflatedesinfeksjon med UV-lys.

Referanse

Nasjonalt folkehelseinstitutt. Isoleringsveilederen. Smittevern 2004: 9

Nasjonalt folkehelseinstitutt. Tuberkuloseveilederen, 7. Smitteverntiltak.

CDC, MMWR, Guidelines for Preventing the Transmission of Mycobacterium tuberculosis in Health-Care Settings, 2005